Lynceus (Argonauta)
Lynceus (Graece Λυγκεύς) in mythologia Graeca antiqua fuit filius Apharei, regis Messeniae et Arenes. 

Lynceus erat gubernator navis Argus, cum lecti iuvenes, Argivae robora pubis, iter ad vellus aureum inveniendum fecerunt. Tanta enim fuit acie vique oculorum, ut visu per muros et truncos arborum et nubes caeli perspiceret.
Lynceo frater germanus erat Idas (Ἴδας), qui et ipse  inter argonautas numeratur. Non tantum Argonautarum expeditioni simul interfuerunt sed etiam venationi apri Calydonii. Postremo in rixa cum Dioscuris a Polluce interfectus est Lynceus ː haec fabula  de pugna amborum fratrum cum Dioscuris qui Tyndari, Spartae regis, filii habebantur cum diuturnis bellis inter Messenios et Lacedaemonios coniungenda est.

Laudes Lyncei legimus in Apollonii Rhodii Argonauticis:
    Οἳ δ' Ἀφαρητιάδαι Λυγκεὺς καὶ ὑπέρβιος Ἲδας
    Ἀρήνηθεν ἒβαν, μεγάλῃ περιθαρσέες ἀλκῇ
    ἀμφότεροι. Λυγκεὺς δὲ καὶ ὀξυτάτοις ἐκέκαστο
    ὂμμασιν, εἰ ἐτεόν γε πέλει κλέος ἀνέρα κεῖνον
    ῥηιδίως καὶ νέρθεν ὑπὸ χθονὸς αὐγάζεσθαι.

   (Apharei filii Lynceus et ingens Idas    
    Arenà venerunt, audacissima cum virtute
    ambo. Sed Lynceus acutissimis erat
    oculis, si vere gloriatur ille vir
    facile in profundum subterraneum specere.)

Similia apud Horatium reperimus:
Non possis oculo quantum contendere Lynceus.

Trivia 
Ex Lynceo academia praeclara in Italia se nuncupavit: quae est Academia Lynceorum, cuius sodales erant quasi novi Lyncei, qui secreta naturae penetrabant.

Goethius custodi turris (theodisce: Türmer), quem in tragoedia Faust. Der Tragödie zweiter Teil (Faustus. Tragoediae altera pars) in scaenam producit, nomen Lynkeus dedit. Quem munus suum enuntiantem canere facit "Zum Sehen geboren, zum Schauen bestellt" (ad videndum natus, ad spectandum ordinatus).

Notae 

Mythologia Graeca
Argonautae